Eestisse on saabumas Kremli propagandistlik rändnäitus – Propastop
23.09.2019
Venemaal on koostatud näitus nimega “Teekond võiduni: ajalooallikad tunnistavad”, mida kavatsetakse näidata 20 Euroopa riigis. Ka Eesti on maade nimekirjas, kuhu see plaanitakse üles seada.
Tegemist on ettevõtmisega, mis on mõeldud levitama Kremli ühekülgset vaadet II maailmasõja sündmustele, mitte andma objektiivset infot ajaloo kohta. Ehkki näitus põhineb ajaloodokumentidel, on need valitud ja esitatud ühekülgselt, rõhutamaks Punaarmee ja Venemaa positiivset rolli sõjasündmustes. Maha vaikitakse aga häving ja kannatused, mida NLiit põhjustas. Näitust läbiv narratiiv “Euroopa vabastamisest” esitab Venemaa suurriiklikku vaatenurka ja jätab tähelepanuta, et “vabastamise” käigus osa riike okupeeriti ja lülitati NLiidu koosseisu, teistes aga pandi võimule Kremlile kuulekas režiim.
Näitus on seni avatud vaid Bulgaarias, 9. septembril pealinnas Sofias, põhjustades skandaali. Nimelt palusid Bulgaaria välisministeerium mitte nimetada Punaarmee tegevust vabastamiseks, toimus ka näitusevastane demonstratsioon. Kuhu propagandanäitus järgmisena suundub, pole täpselt teada, sihtkohtade nimekirjas on lisaks Bulgaariale veel Šveits, Prantsusmaa, USA, Iisrael, Ukraina, Valgevene, Moldova, Rumeenia, Ungari, Poola Tšehhi, Slovakkia, Serbia, Sloveenia, Austria, Norra, Leedu, Läti ja Eesti.
Propastop on vastu sellise propagandistliku ettevõtmise jõudmisele Eestisse ja kutsub lugejaidki tegutsema selle nimel, et näitus Eestis jääks toimumata. Üks võimalus selleks on anda allkiri algatusele, mis kutsub pöörama rohkem tähelepanu propagandakanalite ohjeldamisele.
Näitus on osa Kremli pehme jõu aktsioonidest, mis seotud II maailmasõja lõpu 75. aastapäevaga. Sellesse nimekirja kuulub Tallinna vallutamisele pühendatud saluut Moskvas eile, 22. septembril 2019, sellega seotud turismireisid, pronkssõduri virtuaalse rakenduse loomine, propagandistlike filmide linastamine ja raamatute kirjastamine. Taoliste ettevõtmiste jätkumist on oodata vähemalt 9. maini 2020. aastal.
Leidsime ka video 2015. aastast, mil sarnase nimega propagandanäitus avati Moskvas. Nagu loost näha, oli Kremli propagandateravik toona suunatud Ukraina vastu, kujutades rahvuslasi natside käsilastena.
Pildid: kuvatõmmised Bulgaaria näitusest veebilehelt www.sbj-bg.eu